„Bugetul PMB folosit de primarul general în scop electoral! Astăzi este un moment bun să aflaţi cum au fost cheltuiţi banii dumneavoastră de Gabriela Firea. PMB a avut un buget anual în medie de 5.8 miliarde lei în perioada 2017-2019 versus 3.9 miliarde lei în 2016. Problema este ce s-a întâmplat cu banii. S-a dus această diferenţă în investiţii? Evident că nu. Să vă arăt cum se căpuşează un buget în interes personal de un primar general incompetent şi iresponsabil”, scrie ministrul Finanţelor Publice, sâmbătă, într-o postare pe Facebook

Florin Cîţu precizează că în 2019 cheltuilelie de personal de la Primăria Bucureşti au crescut de la 518.7 milioane în 2016, la 1,5 miliarde în 2019.

„Cheltuielile de personal au crescut de la 581.7 milioane lei în 2016 la 1.5 miliarde lei în 2019!!!Salariul mediu net s-a triplat şi este aproape dublu faţă de salariul mediu net din sectorul privat. În perioada 2017-2019 PMB a cheltuit doar pe salarii 3.6 miliarde lei- creşteri salariale plus număr mult mai mare de angajaţi”, notează Florin Cîţu.

Cîţu mai spune că între 80 şi 90% din cheltuielile Primăriei se duc spre cheltuielile de personal.

„Celebrele companii înfiinţate ilegal de primarul general şi PSD plătesc doar salarii şi atât- cheltuielile de personal reprezintă între 80% şi 90% din totalul cheltuielilor. Dacă vă întrebaţi cum apar sinecurile în economie, aveţi aici răspunsul. Este clar că doar evoluţia cheltuielilor de personal arată că primarul general a folosit banii primăriei în scop electoral", se mai arată în postarea ministrului Finanţelor.

Ministrul Finanţelor mai transmite că în perioada 2017-2019, PMB a cheltuilt 845 de milioane de lei pe asistenţă socială, în contextul în care aceste cheltuieli sunt responasbilitatea primăriilor de sector.

„Dar dacă mai sunt şi sceptici atunci să vă arăt ce s-a întâmplat cu cheltuielile cu asistenţa socială. Aici datele arată şi mai clar că bugetul primăriei a fost folosit în interes personal şi de partid. În 2016 PMB cheltuia 2.6 milioane lei iar în 2019 a cheltuit 420.5 milioane lei!!!! Vă rog sa recititi cifrele şi să realizaţi diferenţa.Această evoluţie a avut loc în condiţiile în care cheluielile cu asistenţa socială sunt responsabilitatea sectoarelor. În perioada 2017-2019 PMB a cheltuit doar pe asistenţă socială 845 milioane lei”, mai spune Cîţu.

Florin Cîţu mai adaugă faptul că Primări Bucureşti s-a împrumutat de 460 de milioane de lei, pe o perioadă de 20 de ani pentru a plăti subvenţiile la energie termică.

„Şi în final, încă o decizie pentru care PMB trebuie să dea un răspuns bucureştenilor. Urgent! În 2019 PMB nu a mai avut bani să plătească subvenţia pentru energie termică, deşi o primeşte de la bugetul de stat. Astfel la jumătatea anului trecut primarul general ne-a dat dovada supremă a incompetenţei şi iresponsbilităţii şi s-a împrumutat de 460 milioane lei pe 20 ani pentru a plăti subvenţia pentru energie termică. Să fie mai clar, a îndatorat PMB pe 20 de ani pentru plata unor sume pe care le primeşte de la bugetul de stat oricum”, mai scrie Cîţu în postare.

În finalul postării, ministrul Finanţelor Publice o acuză pe Gabriela Firea că a folosit banii din bugetul PMB pentru interese personale şi de partid.

„Când plăteşti lunar 125.4 milioane doar salarii şi 32 milioane asistenţă socială (faţă de 72 milioane şi 4 milioane în 2016) este clar că nu mai ai bani şi de subvenţie. Acest dezastru se intamplă în condiţiile în care valoarea subvenţiei pentru energie termică a ramas aproape neschimbată. PMB a folosit aceeaşi formulă pe care au folosit-o guvernele PSD din ultimii trei ani. Nu există nicio diferenţă între Dragnea, Vâlcov, Teodorovici şi Firea. Toţi au folosit bugetele alimentate cu bani publici în interes personal şi de partid”, a conchis ministrul Finanţelor Florin Cîţu.

Firea îi răspunde lui Cîţu: Va fi cutremur politic. Mă autodenunţ că am folosit bani pentru oameni

Primarul Capitalei, Gabriela Firea, susţine că va organiza o conferinţă de presă în care va răspunde „aberaţiilor” transmise de ministrul de Finanţe, ea spunând că a „folosit bugetul Capitalei pentru oameni - ceea ce dumnealui numeşte în scop electoral”.

„Da, mă autodenunţ: am folosit bugetul Capitalei pentru oameni - ceea ce dumnealui numeşte în “scop electoral”. Da, recunosc: am alocat resurse cu nemiluita pentru spitale, cumpărarea de noi autobuze, ambulanţe, lărgirea de artere, modernizarea ţevilor de termoficare, consolidarea clădirilor cu bulină, sprijin financiar pentru persoane cu dizabilităţi, femei însărcinate, nou născuţi, familii monoparentale, tratamente FIV - proiecte în premieră -, recuperarea parcurilor, a spaţiilor verzi, plus subvenţiile la transport şi energie termică”, scrie, sâmbătă, Gabriela Firea, pe Facebook.

Primarul general mai spune că a tăiat robinetul „firmelor căpuşă abonate ani de-a rândul la bugetul Capitalei”, cele mai multe ale unor membri, simpatizanţi sau sponsori ai PDL-PNL.

„De asta ţipă toţi acum, în campanie! Vor din nou unul de-al lor la Primărie, să facă ce ştiu ei mai bine! Mult pentru afacerile lor, puţin pentru cetăţeni! Companiile municipale care sunt şi rămân ale cetăţenilor nu sunt bune, pentru că fac treaba de calitate şi economii la buget! Să vină din nou căpuşele lor, să se mufeze la banii bucureştenilor! Tehnic, voi organiza o conferinţă de presă şi voi răspunde punctual aberaţiilor transmise de ministrul de finanţe - primul speculant pe curs al ţării! Inclusiv cât avem cu toţii de plătit, de pe urmă împrumuturilor şi a deciziilor controversate privind retrocedari în parcuri ale unor primari de dreapta!”, afirmă Firea.

Edilul Capitalei spune că îl invită pe Cîţu să spună în faţa bucureştenilor de ce a tăiat de la 55 la 50% cota pentru anul acesta, alocată Primăriei Generale iniţial, ştiind din că banii vor fi insuficienţi pentru nevoile Capitalei.

„În condiţiile în care Bucureştiul contribuie cu 25% la PIB-ul României iar PMB primeşte un infim procent de 0,6, fiind singură primărie din ţară care nu este lăsată să colecteze impozite locale. Va urmă! Va fi cutremur politic!”, conchide sursa citată.